Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 207/03)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: 62

1. Jäsenvaltion toimivaltainen viranomainen Nimi: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación

Osoite: Paseo de la Infanta Isabel, 1, E-28071 Madrid

Puhelin (34) 913 47 53 94

Faksi (34) 913 47 54 10

2. Hakijaryhmittymä 2.1 Nimi: Grupo de trabajo de la Ternera de Navarra/Nafarroako Aratxea

2.2 Osoite: Carretera El Sadar, Edificio El Sario s/n, piso 3o, E-31006 Pamplona (Navarra)

Puhelin (34) 948 23 85 12

Faksi (34) 948 23 20 70

2.3 Kokoonpano: tuottaja/jalostaja (x) muu ( )

Työryhmään kuuluu sekä tuottajien että jalostajien järjestöjä ja laitoksia: Instituto Técnico y de Gestión Ganadero (Karjanhoidon tekniikan ja markkinoinnin laitos), Sindicato Agrario UAGN (Maanviljelijäin ammattiyhdistys UAGN), Sindicato Agrario EHNE (Maanviljelijäin ammattiyhdistys EHNE), Asociación de Ganado Vacuno Pirenaico de Navarra (Navarran Pyreneiden naudanlihantuottajajärjestö), Matadero La Protectora (La Protectora -teurastamo), Cooperativa de Vacuno de Navarra (Navarran naudanlihan osuustoimintaliike), Gremio de Carniceros y Charcuteros de Navarra (Navarran liha- ja makkarakauppiaiden ammattiyhdistys).

3. Tuotelaji: Luokka 1.1 - Tuore vasikanliha

4. Tavaraerittely (tiivistelmä 4 artiklan 2 kohdan edellytyksistä)

4.1 Tuotteen nimi: Ternera de Navarra/Nafarroako Aratxea

4.2 Kuvaus: Suojattu tuote on tuore vasikanliha, jota saadaan kaikki tavaraerittelyn vaatimukset täyttävistä, Navarrassa syntyneistä, kasvatetuista ja teurastetuista vasikoista. Suojattu maantieteellinen merkintä perustuu ensisijaisesti alueen alkuperäiseen Pirenaica-rotuun, jonka osuus on nykyisin noin 90 prosenttia suojatusta vasikanlihasta. Suojattu maantieteellinen merkintä voidaan myöntää myös lihalle, joka on peräisin rekisteröidyistä Pardo Alpina-, Blonde de Aquitania- ja Charolais-rodun yksilöistä tai niiden risteytyksistä. Kaikki hyväksytyt rodut ovat sopeutuneet alueen ympäristöoloihin. Suojattu maantieteellinen merkintä voidaan myöntää vain SMM-rekisteriin kirjatuista roduista peräisin olevalle lihalle.

Eläimet jaetaan kahteen ryhmään sukupuolen ja teurastusiän mukaan:

- Sonnivasikka: Edellä mainittujen rotujen urospuolinen jälkeläinen, joka on syntynyt kohdassa 4.3 tarkennetulla tuotantoalueella ja on teurastushetkellä 9-13 kuukauden ikäinen.

- Lehmävasikka: Edellä mainittujen rotujen naaraspuoleinen jälkeläinen, joka on syntynyt kohdassa 4.3 tarkennetulla tuotantoalueella ja on teurastushetkellä 8-12 kuukauden ikäinen.

Teuraseläinten lihakkuus on eurooppalaisten luokkien S, E, U ja R mukainen, rasvapitoisuus vastaa eurooppalaisen normiston luokkia 2 ja 3 ja pH-arvo on 24 tuntia teurastuksen jälkeen alle 6,0.

Lihan värin on oltava punainen ja sen on täytettävä vasikanlihan laadulle asetetut vaatimukset, mikä tarkoittaa arvoja 2 (vaaleanpunainen), 3 (vaaleahko punainen) ja 4 (punainen).

4.3 Maantieteellinen alue: Maantieteellinen tuotantoalue, jolla Ternera de Navarra/Nafarroako Aratxea -lihaa tuottavat vasikat syntyvät, kasvatetaan ja teurastetaan, kattaa seuraavat alueet:

- Alue I: Nor-Occidental (koko alue)

- Alue II: Pirineos (koko alue)

- Alue III: Cuenca de Pamplona (koko alue)

- Alue IV: Tierra Estella (koko alue)

- Alue V: Navarra Media (koko alue)

- Alue VI: Ribera Alta (koko alue)

- Alue VII: Ribera Baja (osittain)

Alueella VII vain seuraavat kunnat: Valtierra, Arguedas, Castejón, Corella, Fitero, Cintruénigo, Tudela, Murchante, Cascante, Tulebras, Monteagudo, Barillas, Ablitas, Fontellas, Cabanillas, Ribaforada, Fustiñana, Buñuel ja Cortes.

Edellä mainitut alueet ja kunnat kattavat 95,97 prosenttia Navarran kokonaispinta-alasta.

Tuotteen jatkokäsittely tapahtuu samalla alueella kuin eläinten kasvatus ja lihotus.

4.4 Alkuperätodisteet: Suojattu maantieteellinen merkintä voidaan myöntää vain niiden eläinten ruhoille, jotka ovat syntyneet ja kasvaneet edellä määritetyllä maantieteellisellä alueella rekisteröidyillä tiloilla.

Eläimet on merkittävä molempiin korviin kiinnitettävillä korvamerkeillä 20 päivän kuluessa niiden syntymästä.

Jos eläimen lihotus tapahtuu eri paikassa kuin missä se on syntynyt, karjankasvattajan on tehtävä kauppaa koskeva kauppakirja ja toimitettava se sääntelyneuvostolle.

Teuraseläinten korvamerkintä säilytetään koko teurastusprosessin ajan. Pätevä teknikko luokittelee ruhot niiden punnitsemisen aikana ja niihin merkitään pakollinen alkuperämerkintä.

Kun teurastuksesta on kulunut 24 tuntia, teurastettuja vasikoita koskevat tiedot toimitetaan sääntelyneuvoston tarkastajille. He mittaavat vuorostaan pH-arvon ja suorittavat tarvittavat tarkastukset etikettien myöntämiseksi.

Kun vastaavat tarkastukset on suoritettu, myönnetään etiketit, joiden avulla korvamerkki voidaan yhdistää ruhoon. Ruhoihin kiinnitetään neljä etikettiä ja jalostajille annetaan ruhojen osia vastaavat etiketit.

Jos ruhot kuljetetaan leikkaamoon, mainitussa leikkaamossa tunnistetaan ruhojen kaikki osat vastaavan etiketin mukaisesti. Jos ruhot kuljetetaan perinteiseen teurastamoon, ruhojen osat tunnistetaan teurastamossa.

Kaikkien eläinten on joka tapauksessa täytettävä Ternera de Navarra/Nafarroako Aratxean SMM-merkintää koskevassa laatu- ja varmennuskäsikirjassa määritetyt valvonta- ja varmennusstandardit.

4.5 Viljelymenetelmä/Valmistusmenetelmä: SMM-merkinnällä suojattujen vasikoiden on oltava rajatulla maantieteellisellä alueella syntyneitä ja kasvatettuja. Karjan ruokinta tapahtuu Navarran laidunmailla perinteisesti noudatettujen käytänteiden mukaisesti. Kullakin alueella on omat Foral de Navarran kunnan maantieteellisiin ja sosiologisiin oloihin perustuvat erityisominaisuutensa, jotka ovat lyöneet leimansa kunkin alueen lihantuotantoon.

Imetys on pakollista vähintään ensimmäisten neljän elinkuukauden ajan. Vieroituksen jälkeen vasikoita lihotetaan viljojen, kasvisten ja sääntelyneuvoston sallimien väkirehujen avulla.

Teurastus tapahtuu maantieteellisen tuotantoalueen valtuutetuissa ja hyväksytyissä teurastamoissa. Teurastettujen eläinten ruhot jäähdytetään tarkastuksen jälkeen kylmähuoneessa, kunnes lihasten sisälämpötila laskee 24 tuntia teurastuksen jälkeen 7.oC:een (± 1). Ruhot säilytetään toimitukseen asti kylmähuoneessa, jonka lämpötila on 2-4.oC ja suhteellinen kosteus 85-90 prosenttia. Raakakypsytysvaiheen on kestettävä vähintään seitsemän päivää. Keskimääräisen pH-arvon on oltava 24 tuntia teurastuksen jälkeen alle 6,0. Merkinnällä suojattujen eläinten ruhoja ei voi pakastaa.

4.6 Yhteys maantieteeliseen alkuperään a) Historia

Laiduntamisella on hyvin pitkät perinteet Navarrassa. Vuonna 1241 Roncesvallesin yhteisöllä oli oikeus laiduntaa Adour-joen toisella puolella. Vuodelta 1358 olevan asiakirjan mukaan Navarran paimenet veivät karjansa aina Landas de Burdeosiin saakka. Perinteisesti Navarran laaksojen ja vuorten pelloilla laiduntanut sekä lihan että maidon tuotantoon sopiva nautakarja on ollut täysin sopeutunut paikallisiin luonnonoloihin.

Alunperin Pyreneiden molemmin puolin laiduntanut karjakanta oli kotoperäistä rotua, joka tunnettiin Navarrassa nimellä "meidän rotu" (raza nuestra), "baskirotu" (raza vasca) tai "maan rotu" (raza del país).

V. Laffitten mukaan teoksessa A. Staffen "baskilaiseksi lehmäroduksi" nimittämä rotu on peräisin espanjalaisesta Navarrasta ja on sieltä viety Ranskan alueelle. Rotu tunnettiin myös nimillä "meidän rotu" tai "maan rotu", jotta se erottuisi maahantuotujen ulkomaisten rotujen lisäksi myös muista Iberian alueen karjaroduista.

Pirenaica-rodun nykyiset edustajat ovat kooltaan suurempia kuin edeltäjänsä.

1800-luvun puolivälissä Pyreneiden alueen karjankasvatus tapahtui pääasiassa ulkona. Lehmät vasikoineen oli tapana viedä kunkin kylän laidunmaille toukokuun 12. päivän tienoilla. Astuminen tapahtui vapaasti sonneja valikoimatta.

Pirenaica-rotu, joka oli ollut alueen lähes ainoa rotu vuosisatojen ajan, risteytettiin vuosisadan alussa vieraiden, erikoistuneempien rotujen kanssa (friisiläinen, parda jne.). Risteytysten, kotoperäisten lajien hylkäämisen ja alkukautena risteytyksistä saatujen hyvien kokemusten seurauksena rotu katosi lähes täydellisesti. Rodun edustajia jäi jäljelle vain eräille Navarran alueille, erityisesti Aézcoan laaksoon.

1970-luvulla alkanut elvytystyö rodun pelastamiseksi saatiin päätökseen Navarran hallituksen tukitoimien ansiosta, ja rotu palautettiin ja vietiin alueille, joilla se voi erityislaatuisten ominaisuuksiensa ansiosta kehittyä tulevaisuuden roduksi. Kuluttajat arvostavat rodun lihaa hyvin paljon.

b) Luonnonolot

Pirenaica-rotua, josta merkinnän saanut Ternera de Navarra/Nafarroako Aratxea -tuote on pääasiassa peräisin, kasvatetaan kesäisin vuorilaitumilla yleensä kunnan alueella. Keväällä ja syksyllä karja laiduntaa ihmisasutusten lähellä ja palaa navettoihin yöksi alueen ilmasto-olojen mukaan. Talvella karjaa ruokitaan kesän aikana kerätyllä heinällä, oljilla ja toisinaan rehupohjaisella lisäravinnolla.

Emät imettävät vasikoita, kunnes vasikat ovat 4-6 kuukauden ikäisiä. Eläimet laiduntavat tänä aikana vuodenajan mukaan, ja niille annetaan lisäravinnoksi yleensä väkirehua. Kun vasikat on vieroitettu, niitä ruokitaan samalla tilalla heinillä ja oljilla. Vasikat teurastetaan 12-13 kuukauden ikäisinä.

Rotu on sopeutunut kestävyytensä ansiosta erinomaisesti Foral de Navarran kunnan eri alueiden vaihteleviin ilmasto-oloihin ja pinnanmuodostuksiin. Rotu pystyy myös keräämään vararavintoa ja tuottaa paljon maitoa. Se on sopeutunut mainiosti äärimmäisiin oloihin, kuten Alpinon ankaraan ilmastoon sekä Navarran vuoristoseutujen jyrkkiin pinnanmuodostuksiin. Pirenaica-rotu ei kärsi poikimisongelmista vuoristossa - päinvastoin, vasikat ovat erittäin terveitä ja tuottavat paljon lihaa varsin aikaisin, mikäli ravinto on oikeanlaista.

c) Tunnettavuus

Sigma Dos SA -yrityksen vuonna 1998 teettämässä tutkimuksessa oli mukana 2000 täysi-ikäistä (vähintään 18-vuotiasta) espanjalaista kuluttajaa, joista 240 asui Navarrassa. "Ternera de Navarran" tunnettavuus oli tutkimuksen mukaan varsin korkea: 81,8 prosenttia sen omalla alueella ja 20,1 prosenttia koko Espanjassa. Tutkimus uusittiin vuonna 1999, jolloin merkinnän tunnettavuuden todettiin kasvaneen sen omalla alueella 85,4 prosenttiin.

Sama yritys toteutti vastaavan tutkimuksen lihakauppiaiden keskuudessa lokakuussa 1999: espanjalaisista lihakauppiaista "Ternera de Navarran" tunsi 31,4 prosenttia ja navarralaisista lihakauppiaista 100 prosenttia.

4.7 Valvontaelin Nimi: Consejo Regulador de la Indicación Geográfica Protegida Ternera de Navarra/Nafarroako Aratxea (suojatun maantieteellisen merkinnän saaneen Ternera de Navarra-Nafarroako Aratxean sääntelyneuvosto)

Osoite: Carretera El Sadar, Edificio El Sario s/n, piso 3o, E-31006 Pamplona (Navarra)

Sääntelyneuvosto on laatinut vastaavan laatu- ja varmennuskäsikirjan ja on standardin EN-45011 mukainen.

4.8 Merkintä: Ruhojen merkintä sekä teurastushetkellä että teurastuksen jälkeen tapahtuu hyväksytyissä leikkaamoissa ja laitoksissa. Sääntelyneuvosto jakaa laitoksille etiketit tai vastaetiketit, joiden avulla tuotteen koko tuotantoketju ja etiketit ovat jäljitettävissä.

4.9 Kansalliset vaatimukset - Joulukuun 2. päivänä 1970 annettu laki N:o 25/1970: Estatuto de la viña, del vino y de los alcoholes (laki viinitarhoista, viinistä ja alkoholista).

- Maaliskuun 28. päivänä 1972 annettu asetus N:o 835/1972 lain nro 25/1970 soveltamisesta.

- Tammikuun 25. päivänä 1994 annettu määräys maataloustuotteiden ja elintarvikkeiden alkuperänimityksistä ja maantieteellisistä merkinnöistä annetun asetuksen (ETY) N:o 2081/92 yhteensovittamisesta Espanjan lainsäädännön kanssa.

- Lokakuun 22. päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä.

EY-asiakirjan N:o: ES/00130/2000.05.15.

Täydellisen asiakirjan vastaanottopäivä: 23. kesäkuuta 2003.